钦定古今图书集成/明伦汇编/交谊典/第072卷 > 《别知赋》徐阶
## 钦定古今图书集成/明伦汇编/交谊典/第072卷 > 《别知赋》徐阶

浦南公之将行也，某既为文以赠，然大要能道公之贤，而于公相知之深，与某所以别公之情、报公之意，均有未尽者。因为赋以申之，取《韩子》所谓“别知” 者名其篇云。

繄默默其无语兮，黯临风而独悲。泪淫淫以潜下兮，
形神悄其支离。将揽辔以言迈兮，昏莫识其所之。试
内反以自求兮，纾吾心之所思。惟今兹之菀结兮，曰
我悲之有以。纷万类之前陈兮，咸仰托于知己。骥或
升于天闲兮，或服盐而垂耳。兰或杂于艾萧兮，或佩
垂之靡靡。物无系于美恶兮，论亦无恒于臧否。知不
知其异评兮，夫固视其异遇。浅九渊以为抑兮，卑重
霄以为扬。幸其实存兮，虽贤圣亦云其徬徨。嗟我生
之昏昧兮，滥科名之沗窃。既力小而任重兮，遂不支
而颠跌。念受知之无地兮，面骍羞而中热。日闭户以
省尤兮，郁予心之惙惙。何美人之卓立兮，独有谅于
予衷。世方弃而弗顾兮，炳流盼于双瞳。畀颜色于枯
槁兮，回沍寒之春融。朝既煦予以青阳兮，夕又披予
以惠风。仰崇深之被泽兮，纾百忧之纠缚。慰野心于
槛猿兮，发清音于笼鹤。怅人事之多乖兮，天又重予
之虐。倏相违于中道兮，渺孤踪其焉托？飞黄骋以遐
逝兮，材固绝乎蟾蜍。鸿鹄翩其高举兮，势亦岂能顾
夫燕雀之屯。如振予袂而不可从兮，倚秋宇而踌蹰。
目既为之无光兮，发复为之萧疏。望帝阍其何所兮，
心劳劳以增病。夫岂敢怨且尤兮，伤予之独负乎明
圣。眷所知之欲报兮，蹇予力之不竞。进不可以幸干
兮，退自安夫时命。惟达人之大观兮，贱珠玉而轻组
缨。志相许而相期兮，曰姱节与令名。矢吾修之伊今
兮，益自励于永贞。《璧既涅》不可缁兮，金亦炼而弥精。
弄白云以徜徉兮，抱明月而偃仰。驾仁礼以为舆兮，
秉诚明以为鞅。乐真境之融泄兮，穷圣途之修广。庶
上酬于所知兮，浣予怀之𢠳惘。